All Blacks-breier lê snoeiskêr inSteve Hansen. Foto: Facebook. Wat maak jy as jou span ’n rekordnederlaag teen Australië in die Bledisloe-beker gely het? Wel, as jou naam Steve Hansen is, dan lê jy die snoeiskêr in. Senior spelers soos Owen Franks en Rieko Ioane het almal die trekpas gekry ná die All Blacks verlede naweek 26 – 47 teen die Wallabies in Perth verloor het. Kieran Read se span móét nou die naweek se kragmeting op Edenpark in Auckland wen om te verhoed dat die Bledisloe-beker ’n nuwe tuiste in Australië kry. Die ervare Ben Smith het ook in die slag gebly, terwyl Scott Barrett vir drie weke geskors is – hy sal egter beskikbaar wees om op slot teen die Bokke op 21 September in Yokohama te rank. Die Crusaders-duo van George Bridge en Seevu Reece sal onderskeidelik vir Ioane en Smith vervang, terwyl Nepo Laulala in Franks se plek voor in die skrum sal sak. “Ons moet 200% verbeter, anders gaan die beker na Australië,” het Hansen gesê. “Dit is altyd lekker om in Nieu-Seeland te speel en veral op Edenpark. Ons het fantastiese ondersteuners oral in die wêreld, maar daar is niemand wat by ons ondersteuners hier in Nieu-Seeland kan kers vashou nie. Ons sien daarna uit om ’n vertoning te lewer waarop hulle trots kan wees.” All Blacks: Beauden Barrett (heelagter), Sevu Reece (regtervleuel), Anton Lienert-Brown (buitesenter), Sonny Bill Williams (binnesenter), George Bridge (linkervleuel), Richie Mo’unga (losskakel), Aaron Smith (skrumskakel), Kieran Read (kaptein en agtsteman), Sam Cane (flank), Ardie Savea (flank), Samuel Whitelock (slot), Patrick Tuipulotu (slot), Nepo Laulala (stut), Dane Coles (haker), Joe Moody (stut). Plaasvervangers: Codie Taylor, Ofa Tu’ungafasi, Angus Ta’avao, Jackson Hemopo, Matt Todd, TJ Perenara, Ngani Laumape, Jordie Barrett.